Document ID: 32010D0475

ROZHODNUTIE KOMISIE
z 30. augusta 2010,
ktorým sa mení a dopĺňa rozhodnutie 2006/594/ES, ktorým sa stanovuje indikatívne pridelenie viazaných rozpočtových prostriedkov rozčlenených podľa členských štátov v rámci cieľa Konvergencia na obdobie rokov 2007 - 2013, pokiaľ ide o dodatočné rozpočtové prostriedky pre Českú republiku, Poľsko a Slovensko
[oznámené pod číslom K(2010) 5817]
(2010/475/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 (1), a najmä na jeho článok 18 ods. 2,
keďže:
(1)
Rozhodnutím 2006/594/ES (2) zmeneným a doplneným rozhodnutím 2007/191/ES (3) Komisia stanovila indikatívne pridelenie viazaných rozpočtových prostriedkov rozčlenených podľa členských štátov v rámci cieľa Konvergencia na obdobie rokov 2007 až 2013.
(2)
V súlade s odsekom 10 prílohy II k nariadeniu (ES) č. 1083/2006 sa v roku 2010 stanovilo, že kumulovaný HDP na obdobie rokov 2007 až 2009 v Českej republike, Poľsku a na Slovensku sa v každom z týchto štátov odchýlil o viac ako ± 5 % od kumulovaného HDP odhadovaného podľa ods. 9 prílohy II k nariadeniu (ES) č. 1083/2006 vrátane následkov zmien výmenných kurzov. Sumy pridelené Českej republike, Poľsku a Slovensku na obdobie rokov 2011 až 2013 by sa preto mali zodpovedajúcim spôsobom upraviť.
(3)
V súlade s bodmi 16 a 17 Medziinštitucionálnej dohody medzi Európskym parlamentom, Radou a Komisiou o rozpočtovej disciplíne a riadnom finančnom hospodárení zo 17. mája 2006 (4) Komisia prijala 16. apríla 2010 oznámenie o technickej úprave finančného rámca pre rok 2011 v súlade s vývojom HND vrátane úpravy súm pridelených z fondov na podporu súdržnosti členským štátom, v ktorých došlo v období rokov 2007 - 2009 k rozdielu medzi odhadovanou a skutočnou výškou HDP (5), ktorým informovala, že je potrebná kladná úprava pre Českú republiku vo výške 237 045 801 EUR, Poľsko vo výške 632 392 153 EUR a Slovensko vo výške 137 711 534 EUR, ktorá sa má rozpočítať na rovnaké sumy na roky 2011, 2012 a 2013.
(4)
Aby bolo možné stanoviť sumy pridelené príslušným členským štátom, pri každom príslušnom štáte treba zohľadniť pomerné rozdelenie medzi cieľom Konvergencia a cieľom Regionálna konkurencieschopnosť a zamestnanosť v súčasnom programovom období 2007 - 2013 a potrebu čo najefektívnejšie využiť finančné prostriedky pridelené na projekty, ktoré sa v súčasnosti realizujú. Týmto rozhodnutím by sa preto mala prideliť iba tá časť celkovej kladnej úpravy, ktorá sa týka cieľa Konvergencia.
(5)
Z dôvodu efektívnosti je vhodné nahradiť sumy uvedené v riadku Spolu v tabuľke 2 v prílohe III k rozhodnutiu 2006/594/ES, pokiaľ ide o roky 2007 - 2010, pretože neodrážajú údaje týkajúce sa Bulharska.
(6)
Rozhodnutie 2006/594/ES by sa preto malo zodpovedajúcim spôsobom zmeniť a doplniť,
PRIJALA TOTO ROZHODNUTIE:
Článok 1
Rozhodnutie 2006/594/ES sa mení a dopĺňa takto:
1.
príloha I sa nahrádza textom prílohy I k tomuto rozhodnutiu;
2.
príloha III sa nahrádza textom prílohy II k tomuto rozhodnutiu.
Článok 2
Toto rozhodnutie je určené členským štátom.
V Bruseli 30. augusta 2010

Labels: 2
18
15
19